
Vides aizsardzības un reģionālās 
attīstības ministrijai



	
Par Ministru prezidenta 2022.gada 15.jūnija rezolūcijā Nr. 7.8.5./2022-DOC-1391-1708 doto uzdevumu




Finanšu ministrija atbilstoši kompetencei ir izskatījusi Vides aizsardzības un reģionālās attīstības ministrijas sagatavoto Ministru kabineta rīkojuma projektu “Grozījums Ministru kabineta 2022. gada 3. maija rīkojumā Nr. 307 "Par finanšu līdzekļu piešķiršanu no valsts budžeta programmas "Līdzekļi neparedzētiem gadījumiem"" (turpmāk – rīkojuma projekts) un Ministru kabineta noteikumu projektu “Grozījumi Ministru kabineta 2022. gada 19. aprīļa noteikumos Nr. 248 "Kārtība, kādā izmanto gadskārtējā valsts budžeta likumā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei" (turpmāk – noteikumu projekts), kā arī to sākotnējās ietekmes novērtējuma ziņojumus (anotācijas) un sniedz šādu viedokli. 
Ņemot vērā Rīgas pilsētas operativitāti, īsā termiņā sniedzot atbalstu lielam Ukrainas civiliedzīvotāju skaitam, kā arī Ministru prezidenta 2022. gada 15. jūnija rezolūcijā Nr. 7.8.5./2022-DOC-1391-1708 noteikto, Finanšu ministrija atbalsta vienreizēja atbalsta piešķiršanu Rīgas valstspilsētas pašvaldībai par Rīgas atbalsta centra izveidošanu un darbības nodrošināšanu martā un aprīlī, līdz ar to lūdzam precizēt rīkojuma projektu, norādot, ka izdevumi par Rīgas atbalsta centra izveidošanu un darbības nodrošināšanu tiek segti par martu un aprīli.
Papildus norādām, ka sagatavotais noteikumu projekts neatbilst Likuma par budžetu un finanšu vadību 9. panta 4.1 daļā noteiktajam deleģējumam, uz kura pamata ir izdoti Ministru kabineta 2022. gada 19. aprīļa noteikumi Nr.248 "Kārtība, kādā izmanto gadskārtējā valsts budžeta likumā paredzēto apropriāciju valsts un pašvaldību vienoto klientu apkalpošanas centru tīkla izveidei, uzturēšanai un publisko pakalpojumu sistēmas pilnveidei", līdz ar to neatbalstām noteikumu projekta tālāku virzību.

